FER ทุ่ม 550 ลบ. ซื้อ “สตาร์ แก๊ส” หวังต่อยอดธุรกิจพลังงาน-เพิ่มรายได้โตแกร่ง
FER ทุ่มงบ 550 ลบ. ซื้อ "สตาร์ แก๊ส" ผู้ประกอบธุรกิจค้าปลีก-ค้าส่งแก๊ส LPG หวังต่อยอดธุรกิจพลังงาน-เพิ่มรายได้โตแกร่ง
9 ม.ค. 2560

นายประสิทธิ์ ศรีสุวรรณ ประธานเจ้าหน้าที่บริหาร บริษัท เฟอร์รั่ม จำกัด (มหาชน) หรือ FER เปิดเผยว่า ที่ประชุมวิสามัญผู้ถือหุ้นวันนี้มีมติอนุมัติให้เข้าไปลงทุนในธุรกิจการเป็นตัวแทนนายหน้าในการจัดจำหน่ายแก๊ส LPG และธุรกิจอื่นๆ ที่เกี่ยวข้อง ของบริษัท สตาร์ แก๊ส จำกัด (สตาร์ แก๊ส) โดยการเข้าซื้อหุ้นทั้งหมด จำนวน 600,000 หุ้น  รวมเงินลงทุน 550 ล้านบาท
อนึ่ง สตาร์ แก๊ส ประกอบธุรกิจค้าปลีกและค้าส่งแก๊ส LPG โดยมีสถานีบริการแก๊ส LPG ของตนเองจำนวน 30 สาขา และสตาร์ แก๊ส ยังเป็นตัวแทนนายหน้าในการจัดจำหน่ายแก๊ส LPG ระหว่างคู่ค้ามาตรา 7 กับกลุ่มลูกค้ารายย่อยที่เป็นสถานีบริการแก๊ส LPG และโรงงานอุตสาหกรรม โดย สตาร์ แก๊ส จะเป็นผู้ประสานงานเรื่องการจัดซื้อและจัดส่งและได้รับค่าบริการในรูปของค่าบริหารจัดการคอยทำหน้าที่เป็นตัวกลางการค้าส่งแก๊ส นอกจากนี้กลุ่มสตาร์ แก๊สยังเป็นเจ้าของสถานีบริการแก๊ส NGV จำนวน 2 สาขา  และบริหารพื้นที่เช่าภายในสถานีบริการของตนเองอีกด้วย
นอกจากนี้ ที่ประชุมผู้ถือหุ้นยังได้มีมติให้ลดทุนจดทะเบียนของบริษัทจำนวน 96 หุ้น มูลค่าที่ตราไว้หุ้นละ 1 บาท จากเดิมทุนจดทะเบียน 2,006,000,000 บาท เป็น 2,005,999,904 บาท โดยการตัดหุ้นจดทะเบียนที่ยังไม่ได้ออกจำหน่ายของบริษัทและไม่ได้รองรับการใช้สิทธิตามใบสำคัญแสดงสิทธิที่จะซื้อหุ้นสามัญของบริษัท รุ่นที่ 1 (FER-W1) และอนุมัติการเพิ่มทุนจดทะเบียนของบริษัท จำนวน 1,438,799,970 บาท จากเดิมทุนจดทะเบียน 2,005,999,904 บาท เป็น 3,444,799,874 บาท โดยการออกหุ้นสามัญเพิ่มทุน จำนวน 1,438,799,970 ห้นุ มูลค่าที่ตราไว้หุ้นละ 1 บาท
สำหรับหุ้นสามัญเพิ่มทุน จำนวนไม่เกิน 1,438,799,970 หุ้น มูลค่าที่ตราไว้หุ้นละ 1 บาท แบ่งการจัดสรรออกเป็นดังนี้ 1. จัดสรรหุ้นเพิ่มทุนจำนวนไม่เกิน 759,199,980 หุ้น มูลค่าที่ตราไว้หุ้นละ 1 บาท เพื่อเสนอขายให้แก่ผู้ถือหุ้นเดิมของบริษัทตามสัดส่วนการถือหุ้น (Rights Offering) โดยเสนอขายในอัตราส่วน 5 หุ้นเดิม ต่อ 2 หุ้นใหม่ โดยเศษของหุ้นให้ปัดทิ้ง ในราคาเสนอขายหุ้นละ 1 บาท
2.จัดสรรหุ้นเพิ่มทุนจำนวนไม่เกิน 379,599,990 หุ้น มูลค่าที่ตราไว้หุ้นละ 1 บาท เพื่อรองรับการใช้สิทธิของใบสำคัญแสดงสิทธิฯ (FER-W2) ที่บริษัทจะออกให้แก่ผู้ถือหุ้นเดิมของบริษัทที่จองซื้อและได้รับการจัดสรรหุ้นเพิ่มทุนที่ออกและเสนอขายให้แก่ผู้ถือหุ้นเดิมตามสัดส่วนการถือหุ้น (Rights Offering)
และ 3.จัดสรรหุ้นเพิ่มทุนจำนวนไม่เกิน 300,000,000 หุ้น มูลค่าที่ตราไว้หุ้นละ 1 บาท โดยเสนอขายแบบเฉพาะเจาะจงแก่บุคคลในวงจำกัด (Private Placement) ให้แก่ นายธราธิป ธาราธรรมรัตน์ ,นางสาวนภัสนันท์ วงศ์ธนินยา และนายเชาวรัตน์ เวศม์ภิญโญ ซึ่งไม่เป็นบุคคลที่เกี่ยวโยงกันของบริษัท ในราคาเสนอขายหุ้นละ 1 บาท
“นักลงทุนทั้ง 3 คนที่ได้รับการจัดสรรหุ้นเพิ่มทุนเป็นนักธุรกิจที่คร่ำหวอดในแวดวงพลังงานอยู่แล้ว เป็น Strategic Investor ซึ่งน่าจะให้คำแนะนำกับบริษัท ในการต่อยอดธุรกิจได้ในอนาคตและคาดว่าการขยายการดำเนินธุรกิจของกลุ่มบริษัท ไปยังกลุ่มธุรกิจที่มีรายได้และอัตราการทำกำไรที่สม่ำเสมอจะช่วยต่อยอดธุรกิจพลังงาน และช่วยกระจายความเสี่ยงในการดำเนินธุรกิจของกลุ่มบริษัทในภาพรวม นอกจากนี้ ยังมีโอกาสในการเพิ่มรายได้และอัตราผลตอบแทนที่เหมาะสม จะช่วยให้บริษัทมีฐานะทางการเงินที่มั่นคง และเพิ่มกระแสเงินสดจากการดำเนินงานของกลุ่มบริษัทในระยะยาว ผลักดันธุรกิจเติบโตอย่างแข็งแกร่ง สร้างผลตอบแทนที่ดีให้กับผู้ถือหุ้นในอนาคต”นายประสิทธิ์ กล่าว